സ്റ്റോയിനിസിനു പരുക്ക് ടി20 ലോകകപ്പിനൊരുങ്ങുന്ന ഓസ്ട്രേലിയക്ക് തിരിച്ചടി മുംബൈ: ടി20 ലോകകപ്പിനൊരുങ്ങുന്ന ഓസ്ട്രേലിയക്ക് തിരിച്ചടിയായി ഓള്റൗണ്ടര് മാര്ക്കസ് സ്റ്റോയിനിസിന്റെ പരുക്ക്. ഇന്നലെ സണ്റൈസേഴ്സ് ഹൈദരാബാദിനെതിരെ നടന്ന മത്സരത്തിലാണ് സ്റ്റോയിനിസിനു പരുക്കേറ്റത്. ടി20 ലോകകപ്പിലേക്ക് ഒരു മാസം മാത്രം അവശേഷിക്കെ സ്റ്റോയിനിസിനേറ്റ പരുക്ക് ഓസ്ട്രേലിയക്ക് കടുത്ത പ്രതിസന്ധി സൃഷ്ടിക്കും. അതേസമയം, താരത്തിന്റെ പരുക്ക് എത്രത്തോളം ഗുരുതരമാണെന്നോ എപ്പോള് ഭേദമാകുമെന്നോ വ്യക്തമല്ല. ഇന്നലെ മത്സരത്തില് ഡല്ഹി ക്യാപിറ്റല്സ് തകര്പ്പന് ജയം കുറിച്ചിരുന്നു. 8 വിക്കറ്റിനാണ് ഡല്ഹി വിജയിച്ചത്. സണ്റൈസേഴ്സ് മുന്നോട്ടുവച്ച 135 റണ്സ് വിജയലക്ഷ്യം 17.5 ഓവറില് 2 വിക്കറ്റ് മാത്രം നഷ്ടപ്പെടുത്തി ഡല്ഹി മറികടക്കുകയായിരുന്നു. 47 റണ്സെടുത്ത ശ്രേയാസ് അയ്യരാണ് ഡല്ഹിയുടെ ടോപ്പ് സ്കോറര്. ശിഖര് ധവാന് 42 റണ്സെടുത്തു. ഋഷഭ് പന്തും 35 ഡല്ഹിക്കായി തിളങ്ങി. ജയത്തോടെ 14 പോയിന്റുമായി ഡല്ഹി ക്യാപിറ്റല്സ് പോയിന്റ് ടേബിളില് ഒന്നാമതെത്തി. 9 മത്സരങ്ങള് കളിച്ച ഡല്ഹി ഏഴ് മത്സരങ്ങളിലും വിജയിച്ചു. 14 പോയിന്റാണ് ഋഷഭ് പന്തിനും സംഘത്തിനും ഉള്ളത്.